Előterjesztés

a Közgyűlés részére

Tisztelt Közgyűlés!

A Fővárosi Közgyűlés pályázatot hirdetett „Építészeti Értékvédelmi Támogatás 2015.” és „Műemléki Keret 2015.” címmel. A pályázati felhívásokra beérkezett pályázatok elbírálására tesz javaslatot az alábbi előterjesztés.

**I. „Építészeti Értékvédelmi Támogatás 2015”**

Budapest Főváros Önkormányzata 2015. évi összevont költségvetésében Építészeti értékvédelmi feladatok 881602 címkódon rendelkezésre álló előirányzatból (1. melléklet), a Közgyűlés 564/2015. (IV.29.) számú határozatában „Építészeti Értékvédelmi Támogatás 2015” címmel 200 millió Ft-ot biztosított a főváros városképét meghatározó, a főváros által védett építészeti értékek rekonstrukciójának, felújításának támogatására, amely pályázat útján hasznosítható (2. melléklet). A pályázat a határozatnak megfelelően 2015. május 5–én meghirdetésre került a Budapest Portálon, valamint a Főpolgármesteri Hivatal Ügyfélszolgálati Irodájában lévő hirdetőtáblán. Mindezek mellett felhívást kapott minden kerület főépítésze annak érdekében, hogy a pályázatot népszerűsítse a saját kerületében, ezzel is segítve a kerületben lévő építészeti értékek megmentését. A pályázat széles körű meghirdetése rendkívül nagy érdeklődést eredményezett, így a 2015. szeptember 1-i beadási határidőre 49 darab pályázat érkezett be.

A 49 db pályázat közül 3 darab a pályázatok hivatalos bontási időpontja után, postai úton érkezett, ezért ezek a küldemények pót bontási időpontban kerültek bontásra. 2015. szeptember 3-án. Az e célra létrehozott bizottság, illetve 2015. szeptember 8-án a pót-bizottság megvizsgálta a benyújtott borítékok sértetlenségét és azt, hogy azok a közzétett határidőre érkeztek-e, illetve határidőn belül adták-e postára valamint rendelkeznek-e pályázati űrlappal. A támogatási igény összesen 500.809.573 Ft, amely a rendelkezésre álló szétosztható keret mintegy két és félszerese. A borítékok között a pályázat benyújtási határidején túl, vagy lezáratlanul érkezett nem volt, egy azonban nem tartalmazott pályázati űrlapot.

A pályázat a 37/2013. (V.10.) számú, Budapest főváros építészeti örökségének fővárosi helyi védelméről szóló Főv. Kgy. rendelet 1. melléklete, Budapest fővárosi helyi védettségű építészeti örökségének jegyzékében szereplő épületekre vonatkozik, ezért a benyújtott pályázatok közül 10 db további vizsgálatára nem került sor, mivel azok nem álltak fővárosi helyi védelem alatt.

Így a további vizsgálatra alkalmas, érvényes pályázatok száma: 39 db volt. A pályázati borítékok bontásának körülményeit az elkészült bontási illetve pótbontási jegyzőkönyv mutatja be részletesen. (3. melléklet)

A 39 db pályázat először formai szempontból került értékelésre, és ahol hiányosság mutatkozott, az érintettek hiánypótlásra szóló felhívást kaptak a megadott e-mail címükre. A hiányos pályázatok benyújtói közül egy nem pótolta a hiányt, így a pályázata nem került további vizsgálatra. Mindezt a „Formai követelmények értékelése” című táblázatban foglaltuk össze (4. melléklet). A pályázatok tartalmi értékelése helyszíni bejárással kezdődött, ahol fotókat készítve rögzítettük a támogatással felújítani kívánt épületrészek jelenlegi állapotát. A helyszíni tapasztalatokat és a pályázati dokumentációk vizsgálatának eredményét a pályázatonként készített „Értékelési lapok” (5. melléklet) mutatják be. Az értékelési lapokon rögzítettük a javasolt támogatás mértékét és a támogatás segítségével elvégzendő szükséges munkákat is. Az értékelési lapok legfontosabb adatai a könnyebb áttekinthetőség érdekében a „Támogatási igények és támogatási javaslatok” című táblázatban látható. (6. melléklet)

Összességében megállapítható, hogy a beérkezett támogatási igények a pár százezer forinttól a több tízmillió forintig terjedtek. A támogatással megvalósítani kívánt munkák általában a pályázati kiírás fő céljának figyelembevételével kerültek meghatározásra, azonban lényeges különbségek mutatkoznak abban, hogy jelentőségük a társadalom számára milyen mértékű.

A pályázati kiírásnak megfelelően, az elbírálás során előnyt élveztek azok a pályázók, akik közterületről látható építészeti értékek, elsősorban teljes homlokzatok felújításához, rekonstrukciójához kértek támogatást és vállalták, hogy az építészeti értéket zavaró gépészeti installációkat, reklámhordozókat eltávolítják a homlokzatról. Ennek szellemében az előterjesztés a formai követelményeknek megfelelő 38 pályázat közül 27 pályázatot javasol támogatásra.

A támogatásra nem javasolt pályázatok közül 7 db a jókarbantartás, és az egyéb tulajdonosi kötelezettségek teljesítéséhez kért segítséget annak ellenére, hogy a pályázati kiírás egyértelműen kizárja az épületek megfelelő műszaki állapotban tartásához elengedhetetlenül fontos, a jókarbantartás körébe tartozó munkák támogatásának lehetőségét. A jelentkezők közül többen nem vették figyelembe a pályázati kiírást, mivel a fent említetteken túl, nem eredeti építészeti érték felújítását célozták meg (3 db). A pályázati kiírásnak megfelelően a közterületről nem látható épületfelújítási munka (1 db) támogatására szintén nem volt lehetőség.

A támogatási javaslat összeállítása során a fentieken túl arra törekedtünk, hogy a pályázati kiírásnak mindenben megfelelő 27 db pályázat között úgy kerüljön szétosztásra a rendelkezésre álló keretösszeg, hogy a nagyobb önrészt vállalók lehetőség szerint a teljes kért támogatást kapják, míg a 80 % körüli támogatási igénnyel jelentkezők, az általuk igényelthez képest csak kisebb összegekkel legyenek támogatva. Ezen felül a társasházak és a frekventált helyen lévő épületek nagyobb arányú támogatást kapjanak, mint a pár tulajdonost érintő, vagy a városkép szempontjából kevésbé jelentős területen álló épületek felújítását célzó pályázatok.

**Az előterjesztés a 200.000.000 Ft összegű keret elosztására tesz javaslatot.**

A pályázati kiírás szempontjait és az ismertetett elveket figyelembe véve 27 db pályázat támogatása javasolható, melyek közül 25 épület homlokzata, 1 mozaikfríz és 1 kapu körül a díszes műkő keretezés újulhat meg.

Az előző években rendelkezésre állt támogatáshoz képest ebben az évben jelentősen megnövelt keretösszeg segítheti a fővárosi helyi védelem alatt álló épületek értékőrző felújítását. A megemelt támogatási érték a pályázatok számának prognosztizált – jelentős mértékű – emelkedése helyett a beadott pályázatok minőségének jelentős javulását eredményezte. Ezt mutatja a tavalyi 155.761.898 Ft igényelt támogatáshoz képest a jelenlegi 415.451.285 Ft megpályázott összeg, valamint az a tény, hogy 2014-ben a 36 formai szempontból érvényes pályázat közül mindössze 19 volt támogatható, míg idén a 38 formailag megfelelő pályázatból 27 kaphat támogatást a pályázati kiírásban megfogalmazott célok elérésére.

A vissza nem térítendő támogatás igénybevételére a pályázóval megállapodás kerül megkötésre a pályázati kiírás részét képező, a 564/2015. (IV.29.) Főv. Kgy. határozattal elfogadott „Megállapodás minta” változata szerinti tartalommal. A Megállapodás műszaki tartalma az értékelési lapokon szereplő „A pályázaton elnyert összeg felhasználásának módja” címszó alatti szöveg. A pályázó a támogatás összegét a megállapodásban vállalt kötelezettségeinek teljesítését követően kapja meg.

Az Építészeti Értékvédelmi Támogatás sok, a városkép szempontjából is jelentős épület megőrzését, építészeti értékeinek megújítását segítheti elő.

A pályázatok és a helyszíneken készített fényképek a Városépítési Főosztályon előre egyeztetett időpontban megtekinthetők.

Kérem a T. Közgyűlést, hogy a Budapest főváros építészeti örökségének fővárosi helyi védelméről szóló 37/2013. (V.10.) Főv. Kgy. rendelet 13. § és 14. § alapján az előterjesztést megtárgyalni és a határozati javaslatot elfogadni szíveskedjék.

**II. „Műemléki Keret 2015”**

Budapest Főváros Önkormányzata 2015. évi összevont költségvetésében „846902 Műemléki célú támogatás” címkódon rendelkezésre álló előirányzatból a Közgyűlés 565/2015.(IV.29.) számú határozatában „Műemléki Keret 2015” címmel 300 millió Ft-ot biztosított a főváros városképét meghatározó, örökségvédelem alatt álló építészeti értékek rekonstrukciójának, felújításának támogatására, amely pályázat útján hasznosítható (7. melléklet).A pályázat a határozatnak megfelelően 2015. május 5-én meghirdetésre került a Budapest Portálon, valamint a Főpolgármesteri Hivatal Ügyfélszolgálati Irodájában lévő hirdetőtáblán.Mindezek mellett felhívást kapott minden kerület főépítésze annak érdekében, hogy a pályázatot népszerűsítse a saját kerületében, ezzel is segítve a kerületében lévő építészeti értékek megmentését*.* A pályázat széles körű meghirdetése rendkívül nagy érdeklődést eredményezett, így a 2015. október 1-i beadási határidőre 73 db pályázat érkezett be.

A 73 db pályázat közül 1 db a pályázatok hivatalos bontási időpontja után, postai úton érkezett, ezért ez a küldemény pót bontási időpontban került bontásra. 2015. október 6-án az e célra létrehozott bizottság, illetve 2015. október 13-án az e célra létrehozott pót-bizottság megvizsgálta a benyújtott borítékok sértetlenségét és azt, hogy azok a közzétett határidőre érkeztek-e, valamint rendelkeznek-e pályázati űrlappal. A támogatási igény összesen 907.748.497 Ft, amely a rendelkezésre álló szétosztható keret mintegy háromszorosa. A borítékok között a pályázat benyújtási határidején túl, vagy lezáratlanul érkezett nem volt, azonban két pályázó pályázati anyaga több borítékban érkezett. Értelemszerűen az összetartozó anyagok egy-egy pályázatként lettek figyelembe véve.Három pályázó időközben visszavonta a beadott igényét, két pályázó pedig a Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló 50/1998. (X. 30.) Főv. Kgy. rendelete alapján kizárásra került, mivel fővárosi tulajdonú ingatlanra igényelt támogatást. A pályázat kifejezetten az örökségvédelem alatt álló épületekre vonatkozik. A benyújtott pályázatok ennek a feltételnek eleget tettek.

Így a további vizsgálatra alkalmas, érvényes pályázatok száma: 68 db.A pályázati borítékok bontásának körülményeit az elkészült jegyzőkönyv mutatja be részletesen. (8. melléklet)

A 68 db érvényes pályázat először formai szempontból került értékelésre és ahol hiányosság mutatkozott, a pályázók hiánypótlásra szóló felhívást kaptak a pályázati anyagban szereplő e-mail címükre. A Klauzál utca 26-28. szám alatti társasház hiánypótlása a hivatalos hiánypótlási határidő után öt nappal érkezett. A határidőn belül érkezett írásos indoklásban leírják, hogy a jogerős építési engedélyezési határozatot rajtuk kívül álló okok miatt nem tudják időben kézhez kapni, és így időben benyújtani. Ezt az illetékes hatóság is igazolta. Pályázatuk elfogadása a fent említett okokra való tekintettel javasolt. A hiányos pályázatok benyújtói közül 11 nem pótolta a hiányt, így pályázata nem került további vizsgálatra. Mindezt a „Formai követelmények értékelése” című táblázatban foglaltuk össze (9. melléklet). A pályázatok tartalmának értékelése helyszíni bejárással kezdődött, ahol fotókat készítve rögzítettük a támogatással felújítani kívánt épületrészek jelenlegi állapotát. A helyszíni tapasztalatokat és a pályázati dokumentációk vizsgálatának eredményét a pályázatonként készített „Értékelési lapok” (10. melléklet) mutatják be. Az értékelési lapokon rögzítettük a javasolt támogatás mértékét és a támogatás segítségével elvégezni szükséges munkákat is. Az értékelési lapok legfontosabb adatait a könnyebb áttekinthetőség érdekében a „Támogatási igények és támogatási javaslatok” című táblázatban foglaltuk össze. (11. melléklet)

Összességében megállapítható, hogy a beérkezett támogatási igények a pár százezer forinttól a több tízmillió forintig terjedtek. Néhányan a szétosztható keret jelentős hányadát kérték támogatásként, annak ellenére, hogy a pályázati kiírásban egyértelműen szerepelt a Fővárosi Közgyűlés által biztosított összeg. A támogatással megvalósítani kívánt munkák általában a pályázati kiírás fő céljának figyelembevételével kerültek meghatározásra, de lényeges különbségek mutatkoznak abban, hogy jelentőségük a társadalom számára milyen mértékű.

A pályázati kiírásnak megfelelően az elbírálás során előnyt élveztek azok a pályázók, akik főútvonalak mentén lévő épületek teljes földszinti sávjának rendbetételéhez vagy közterületről látható arculatot, utcaképet meghatározó épületrészek helyreálításához kértek támogatást. A támogatási javaslat összeállítása során a fentieken túl arra törekedtünk, hogy a pályázati kiírásnak mindenben megfelelő pályázatok közül minél több kapjon támogatást. Ennek szellemében az előterjesztés a formai követelményeknek megfelelő 57 pályázat közül 40 pályázatot javasol támogatásra.

A 17 db támogatásra nem javasolt pályázat közül 10 db a jókarbantartás, és az egyéb tulajdonosi kötelezettségek teljesítéséhez kért segítséget annak ellenére, hogy a pályázati kiírás egyértelműen kizárja az épületek megfelelő műszaki állapotban tartásához elengedhetetlenül fontos, a jókarbantartás körébe tartozó munkák támogatásának lehetőségét. A jelentkezők közül többen nem vették figyelembe a pályázati kiírást, mivel a fent említetteken túl, nem eredeti építészeti érték felújítását célozták meg (2 db). A pályázati kiírásnak megfelelően a közterületről nem látható épületfelújítási munka (4 db) és túlzott igény (1 db) támogatására szintén nem volt lehetőség.

A támogatási javaslat összeállítása során a fentieken túl arra törekedtünk, hogy a pályázati kiírásnak mindenben megfelelő 40 db pályázat között úgy kerüljön szétosztásra a rendelkezésre álló keretösszeg, hogy a nagyobb önrészt vállalók lehetőség szerint a teljes kért támogatást kapják, míg a 80 % körüli támogatási igénnyel jelentkezők, az általuk igényelthez képest csak kisebb összegekkel legyenek támogatva. Ezen felül a társasházak és a frekventált helyen lévő épületek nagyobb arányú támogatást kapjanak, mint a csak néhány tulajdonost érintő, vagy a városkép szempontjából kevésbé jelentős területen álló épületek felújítását célzó pályázatok.

Az előterjesztés a kiírás feltételeinek megfelelő pályázatokat támogatásra javasolja, azonban a jókarbantartási és egyéb tulajdonosi kötelezettségek teljesítésének költségfedezetét nem a Műemléki Keretnek kell biztosítania.

**Az előterjesztés a 300.000.000 Ft összegű keret elosztására tesz javaslatot.**

A pályázati kiírás szempontjait és az ismertetett elveket figyelembe véve 40 db pályázat támogatása javasolható, amelyek szerint 29 homlokzat, 4 portál, és 7 jelentős építészeti értéket hordozó épületrész és épületdísz újulhat meg a főváros 12 kerületében.

Az előző években rendelkezésre állt támogatáshoz képest ebben az évben jelentősen megnövelt keretösszeg segítheti az örökségvédelem bármely szintjén védelem alatt álló épületek értékőrző felújítását. A megemelt támogatási érték a pályázatok számának prognosztizált – jelentős mértékű – emelkedése helyett a beadott pályázatok minőségének jelentős javulását eredményezte. Ezt mutatja a tavalyi 366.563.333 Ft igényelt támogatáshoz képest a jelenlegi 907.748.497 Ft megpályázott összeg, valamint az a tény, hogy 2014-ben az 58 formai szempontból érvényes pályázat közül mindössze 29 volt támogatható, míg idén a 57 formailag megfelelő pályázatból 40 kaphat támogatást a pályázati kiírásban megfogalmazott célok elérésére.

A vissza nem térítendő támogatás igénybevételére a pályázóval megállapodás kerül megkötésre a pályázati kiírás részét képező, 565/2015.(IV.29.) Főv. Kgy. határozattal elfogadott „Megállapodás minta” szerinti tartalommal. A pályázó a támogatás összegét a megállapodásban vállalt kötelezettségeinek teljesítését követően kapja meg.

A Műemléki Keret támogatása sok, a városkép szempontjából is jelentős épület megőrzését, építészeti értékeinek megújítását segítheti elő.

A pályázatok és a helyszíneken készített fényképek a Városépítési Főosztályon, előre egyeztetett időpontban megtekinthetők.

Kérem a T. Közgyűlést, hogy az előterjesztést megtárgyalni és a határozati javaslatot elfogadni szíveskedjék.

Határozati javaslat

A Fővárosi Közgyűlés úgy dönt, hogy:

az 564/2015. (IV.29.) Főv. Kgy. határozattal elfogadott pályázati kiírásban meghirdetett 2015. évi Építészeti Értékvédelmi Támogatást az alábbiak szerint ítéli oda, az 5. mellékletben szereplő értékelési lapokon részletezett felhasználásra, és egyúttal felkéri a főpolgármestert, hogy a döntéséről a pályázatot benyújtókat írásban értesítse és a nyertes pályázókkal kösse meg a Megállapodást, a pályázati kiírás mellékletét képező „Megállapodás” minta szerint meghatározott feltételekkel.

|  |  |  |  |  |
| --- | --- | --- | --- | --- |
| sorsz. | cím | pályázó | támogatási  igény (Ft) | támogatási  javaslat (Ft) |
| 1. | II. kerület, Füge utca 6. | Társasház | 799.002,- | - |
| 2. | III. kerület, Szentháromság utca 4. | Détáriné Irányossy Knoblauch Eszter | 300.000,- | - |
| 3. | IV. kerület, István út 14. | Budapest Főváros IV. kerület Újpest Önkormányzata | 32.158.105,- | 7.500.000,- |
| 4. | V. kerület, Bank utca 6. | Társasház | 10.828.075,- | 8.000.000,- |
| 5. | V. kerület, Kossuth Lajos utca 2/B | Társasház | 5.600.000,- | - |
| 6. | VII. kerület, Akácfa utca 18. | Társasház | 5.800.000,- | 4.500.000,- |
| 7. | VII. kerület, Jósika utca 25. | Társasház | 9.000.000,- | 7.500.000,- |
| 8. | VII. kerület, Rottenbiller utca 35. | Társasház | 29.000.000,- | 12.000.000- |
| 9. | VIII. kerület, Bókay János utca 53. | Semmelweis Egyetem | 10.371.734,- | 9.000.000,- |
| 10. | VIII. kerület, Bródy Sándor utca 17. | Társasház | 12.075.595,- | 11.800.000,- |
| 11. | VIII. kerület, Gutenberg tér 2. | Társasház | 35.000.000,- | 12.600.000,- |
| 12. | VIII. kerület, József körút 27. | Magyarországi Zsidó Hitközségek Szövetsége | 15.000.000,- | 13.000.000,- |
| 13. | VIII. kerület, József körút 44. | Társasház | 25.000.000,- | 21.000.000,- |
| 14. | VIII. kerület, Népszínház utca 22. | Társasház | 15.890.000,- | 14.500.000,- |
| 15. | VIII. kerület, Szentkirályi utca 10. | Társasház | 11.000.000,- | 11.000.000,- |
| 16. | IX. kerület, Bakáts utca 8. | Társasház | 2.076.848,- | - |
| 17. | IX. kerület, Ferenc körút 44. | Társasház | 9.006.490,- | 7.500.000,- |
| 18. | IX. kerület, Ipar utca 15-21. | Társasház | 5.000.000,- | 5.000.000,- |
| 19. | IX. kerület, Török Pál utca 1. | Képző- és Iparművészeti Szakközépiskola és Kollégium, a Magyar Képzőművészeti Egyetem Gyakorlóiskolája | 6.500.000,- | 6.500.000,- |
| 20. | X. kerület, Állomás utca 26. | Budapest Főváros X. kerület Kőbányai Önkormányzat | 34.582.872,- | 7.500.000,- |
| 21. | XI. kerület, Bartók Béla út 1. | Társasház | 28.536.800,- | 13.000.000,- |
| 22. | XI. kerület, Bocskai út 10. | Budapest-Kelenföldi Evangélikus Egyházközség | 1.600.000,- | - |
| 23. | XI . kerület, Orlay utca 6. | Budapesti Örmény Katolikus Lelkészség | 4.398.000,- | - |
| 24. | XII. kerület, Csermely út 6/A | Somogyi Zsolt | 8.750.000,- | 1.000.000,- |
| 25. | XII. kerület, Kiss János altábornagy utca 55. | Társasház | 1.269.249,- | 1.200.000,- |
| 26. | XII. kerület, Kiss János altábornagy utca 57. | Társasház | 1.800.000,- | - |
| 27. | XII. kerület, Kiss János altábornagy utca 59. | Társasház | 3.000.000,- | 1.200.000,- |
| 28. | XIII. kerület, Pozsonyi út 38. | Társasház | 8.000.000,- | 3.500.000,- |
| 29. | XIII. kerület, Pozsonyi út 49. | Társasház | 7.000.000,- | 5.000.000,- |
| 30. | XIII. kerület, Szent István körút 4. | Társasház | 2.000.000,- | - |
| 31. | XIII. kerület, Szent István park 9. | Társasház | 2.000.000,- | 2.000.000,- |
| 32. | XIII. kerület, Szent László út 26. | Társasház | 7.500.000,- | 700.000,- |
| 33. | XIV. kerület, Ilka utca 56. | Társasház | 24.350.000,- | - |
| 34. | XIV. kerület, Thököly út 56. | Rózsafüzér Királynéja Plébánia | 12.900.000,- | 8.000.000,- |
| 35. | XVII. kerület, Hunyadi utca 50. | Rákoshegyi Bartók Zeneház Közalapítvány | 918.000,- | - |
| 36. | XVIII. kerület, Gyöngyvirág utca 7-9. | Iskolaépület, Budapest Főváros XVIII. kerület Pestszentlőrinc-Pestszentimre Önkormányzata | 5.188.640,- | 3.500.000,- |
| 37. | XXI. kerület, Deák tér 1. | Csepeli Evangélikus Egyházközség | 2.379.675,- | 2.000.000,- |
| 38. | XXII. kerület, Kossuth Lajos utca 78-94. | Irodaház | 18.872.200,- | - |
| összesen: | |  |  | **200.000.000.-** |

határidő: a döntést követően az értesítés 60 nap, a megállapodás megkötése 90 nap

felelős: Tarlós István főpolgármester

2.

az 565/2015. (IV.29.) Főv. Kgy. határozattal elfogadott pályázati kiírásban meghirdetett 2015. évi Műemléki Keret támogatást az alábbiak szerint ítéli oda, a 4. mellékletben szereplő értékelési lapokon részletezett felhasználásra, és egyúttal felkéri a főpolgármestert, hogy a döntéséről a pályázatot benyújtókat írásban értesítse és a nyertes pályázókkal kösse meg a Megállapodást, a pályázati kiírás mellékletét képező „Megállapodás” minta szerint meghatározott feltételekkel.

|  |  |  |  |  |
| --- | --- | --- | --- | --- |
| sorsz. | cím | pályázó | támogatási igény (Ft) | támogatási javaslat (Ft) |
| 1. | I. kerület, Attila út 41. | Társasház | 36 694 967 | 10 900 000 |
| 2. | I. kerület, Batthyány tér 7. | Felsővizivárosi Szent Anna Plébánia | 15 000 000 | - |
| 3. | I. kerület, Csalogány utca 2. | Magyar Máltai Szeretetszolgálat Egyesület | 40 456 176 | - |
| 4. | I. kerület, Döbrentei utca 10. | Társasház | 4 290 000 | 3 800 000 |
| 5. | I. kerület, Lánchíd utca 13. | Társasház | 8 500 000 | 6 500 000 |
| 6. | I. kerület, Szilágyi Dezső tér 1. | Társasház | 14 000 000 | 8 000 000 |
| 7. | II. kerület, Garas utca 8-10. | Társasház | 37 851 960 | 3 000 000 |
| 8. | II. kerület, Margit körút 15-17. | Társasház | 7 900 000 | - |
| 9. | III. kerület, Hídfő utca 18. | Budapest Főváros III. kerület, Óbuda-Békásmegyer Önkormányzat | 1 325 663 | 800 000 |
| 10. | III. kerület, Kálvin köz 4. | Budapest-Óbudai Református Egyházközség | 38 301 870 | - |
| 11. | III. kerület, Lehel utca 16. | Csillaghegyi Római Katolikus Jézus Szíve Plébánia | 2 340 000 | 500 000 |
| 12. | V. kerület, Arany János utca 18. | Társasház | 3 307 232 | - |
| 13. | V. kerület, Bajcsy-Zsilinszky út 20. | Társasház | 700 000 | - |
| 14. | V. kerület, Belgrád rakpart 13-15. | Társasház | 2 500 000 | - |
| 15. | V. kerület, Belgrád rakpart 18. | Társasház | 2 500 000 | 2 500 000 |
| 16. | V. kerület, Falk Miksa utca 3. | Társasház | 28 000 000 | 14 000 000 |
| 17. | V. kerület, Ferenciek tere 6. | Eötvös Loránd Tudományegyetem | 18 500 000 | 5 300 000 |
| 18. | V. kerület, Hercegprímás utca 9. | Társasház | 2 974 350 | - |
| 19. | V. kerület, Nádor utca 19. | Társasház | 300 000 | - |
| 20. | V. kerület, Régiposta utca 15. | Társasház | 3 990 677 | 3 900 000 |
| 21. | V. kerület, Semmelweis utca 9. | Társasház | 6 491 728 | 6 400 000 |
| 22. | VI. kerület, Andrássy út 76. | Társasház | 1 500 000 | 1 500 000 |
| 23. | VI. kerület, Andrássy út 92-94. | Társasház | 33 020 000 | 18 500 000 |
| 24. | VI. kerület, Hajós utca 32. | Társasház | 37 800 000 | 19 500 000 |
| 25. | VI. kerület, Nagymező utca 19. | Társasház | 1 700 000 | 400 000 |
| 26. | VI. kerület, Podmaniczky utca 1-3. | Társasház | 13 688 471 | 13 600 000 |
| 27. | VI. kerület, Rózsa utca 63. | Társasház | 3 539 150 | 3 500 000 |
| 28. | VI. kerület, Szinyei Merse utca 26. | Társasház | 10 856 944 | 10 800 000 |
| 29. | VI. kerület, Teréz körút 36. | Társasház | 15 589 230 | 15 000 000 |
| 30. | VI. kerület, Teréz körút 50. | Társasház | 6 686 931 | 6 300 000 |
| 31. | VII. kerület, Dohány utca 16-18. | Társasház | 10 500 000 | 10 500 000 |
| 32. | VII. kerület, Kertész utca 36. | Fészek Művészklub Egyesület | 2 522 220 | - |
| 33. | VII. kerület, Király utca 9. | Hencsei Kálmán | 1 950 000 | - |
| 34. | VII. kerület, Klauzál utca 26-28. | Társasház | 20 000 000 | 18 000 000 |
| 35. | VII. kerület, Madách Imre út 10. | Társasház | 4 369 032 | 4 300 000 |
| 36. | VII. kerület, Síp utca 12. | Budapesti Zsidó Hitközség | 10 000 000 | 6 000 000 |
| 37. | VIII. kerület, Fiumei út 14. | Társasház | 20 000 000 | 11 000 000 |
| 38. | VIII. kerület, Gutenberg tér 2. | Társasház | 35 000 000 | 15 000 000 |
| 39. | VIII. kerület, Mikszáth tér 5. | Semmelweis Egyetem | 10 541 000 | 8 500 000 |
| 40. | VIII. kerület, Népszínház utca 22. | Társasház | 4 700 000 | 4 700 000 |
| 41. | VIII. kerület, Puskin utca 19. | Társasház | 15 000 000 | 14 000 000 |
| 42. | VIII. kerület, Rökk Szilárd utca 13. | Semmelweis Egyetem | 5 744 529 | 4 500 000 |
| 43. | VIII. kerület, Salétrom utca 5. | Budapest Józsefvárosi Református Egyházközség | 15 000 000 | 8 400 000 |
| 44. | VIII. kerület, Szentkirályi utca 10. | Társasház | 8 000 000 | 6 000 000 |
| 45. | IX. kerület, Ipar utca 15-21. | Társasház | 5 000 000 | 5 000 000 |
| 46. | IX. kerület, Ráday utca 26. | Társasház | 20 800 000 | 7 000 000 |
| 47. | IX. kerület, Vámház körút 7. | Társasház | 8 273 860 | 8 000 000 |
| 48. | X. kerület, Szent László tér 34. | Budapest Főváros X. kerület Kőbányai Önkormányzat | 6 727 092 | - |
| 49. | XI. kerület, Szent Gellért tér 4. | Budapesti Műszaki és Gazdaságtudományi Egyetem | 11 782 115 | 3 000 000 |
| 50. | XII. kerület, Csermely út 6/A | Somogyi Zsolt | 2 900 000 | - |
| 51. | XII. kerület, Kiss János altábornagy utca 55. | Társasház | 1 407 454 | 1 400 000 |
| 52. | XII. kerület, Kiss János altábornagy utca 57. | Társasház | 2 000 000 | - |
| 53. | XII. kerület, Kiss János altábornagy utca 59. | Társasház | 2 000 000 | - |
| 54. | XIII. kerület, Huba utca 12. | Magyar Sarutlan Kármelita Rendtartomány | 54 951 122 | 6 500 000 |
| 55. | XIV. kerület, Hermina út 47. | Magyar Vakok és Gyengénlátók Országos Szövetsége | 35 000 000 | - |
| 56. | XIV. kerület, Thököly út 58. | Rózsafüzér Királynéja Plébánia | 7 335 520 | 3 500 000 |
| 57. | XVI. kerület, Mészáros József utca 11. | Oblatt Lászlóné | 6 000 000 | - |

határidő: a döntést követően az értesítés 60 nap, a megállapodás megkötése 120 nap

felelős: Tarlós István főpolgármester

**Határozathozatal módja:**

Az 1. és 2. határozat elfogadásához egyszerű szavazattöbbség szükséges.

Budapest, 2015. november „ ”

|  |
| --- |
|  |
| Szeneczey Balázs dr.  főpolgármester-helyettes |
| Láttam: |
| Sárádi Kálmánné dr.  főjegyző |

mellékletek:

1. A költségvetésben pénzügyi fedezet biztosítása
2. Építészeti Értékvédelmi Támogatás 2015. pályázati kiírás
3. Bontási és pót bontási jegyzőkönyv
4. Formai követelmények értékelése – táblázat
5. Értékelési lapok
6. Támogatási igények és támogatási javaslatok – táblázat
7. Műemléki Keret 2014. pályázati kiírás
8. Bontási és pót bontási jegyzőkönyv
9. Formai követelmények értékelése – táblázat
10. Értékelési lapok
11. Támogatási igények és támogatási javaslatok – táblázat